钦定古今图书集成/理学汇编/文学典/第098卷 > 李应祯
## 钦定古今图书集成/理学汇编/文学典/第098卷 > 李应祯

按《明外史》本传：“应祯，字贞伯，长洲人。性峭介，与众寡
合，好面折人过。景泰中，由乡举入国学，中官牛玉知
其名，欲使教小内竖，要祭酒，必致之，应祯避匿不赴。
成化改元，以善楷书选为中书舍人。时杂流艺术多
传奉入宫，应祯耻与同列，乞改教职，外除，不许。有谋
直文华殿者，引应祯共事，以掩清议，应祯益不乐。一”
日，帝命书佛经，辞不应，且上章曰：“臣闻为天下国家
有《九经》，未闻有佛经也。”帝大怒，挞于廷，因罢殿直。时
流民聚荆、襄，朝议恐为乱，欲散遣之。应祯言：“民既垦
田筑室，为定居计。逐之祇益乱。不若因而抚之。”后卒
增置府县，如其言。秩满，迁兵部员外郎，进郎中。弘治
初，历太仆寺少卿，俱在南京，乞休归。应祯为人尚义，
善文词，为时所重。治中祝允明，其婿也。

按《江南通志》：应祯，字贞伯，长洲人。以善书荐，授中书
舍人。适诏诸舍人书佛经，应祯言：“天下国家有九经，
未闻有佛经也。”上恚，廷杖几死。历官太仆少卿，致仕。
有郡守政苛暴，人呼白面虎，应祯作《虎渡河诗》致之，
守怒，按其籍，无寸土，询其家，无浃旬储也，始惭服。